Στο Σημείο Μηδέν ο Αρχιεπίσκοπος Δημήτριος
στο σημείο όπου θα ανεγερθεί και ο νέος ναός του Αγίου Νικολάου
Για μια ακόμα φορά, ο Αρχιεπίσκοπος Αμερικής επισκέφθηκε το Παγκόσμιο Εμπορικό Κέντρο αλλά και τον χώρο ανέγερσης του Αγίου Νικολάου. Κατά την διάρκεια της επίσκεψής του συναντήθηκε και με τον νέο Εκτελεστικό Διευθυντή της Λιμενικής Αρχής Νέας Υόρκης και Νέας Υερσέης, Πάτρικ Φόγιε, ο οποίος είπε χαρακτηριστικά πως «το νέο Παγκόσμιο Εμπορικό Κέντρο της Νέας Υόρκης δεν θα μπορεί να θεωρηθεί πλήρες και ολοκληρωμένο μέχρι την ανέγερση του Αγίου Νικολάου». Ο Αρχιεπίσκοπος Δημήτριος αναφέρθηκε στην ουσιαστική βοήθεια και τον ρόλο που έπαιξε ο Κυβερνήτης της Πολιτείας της Νέας Υόρκης, Άντριου Κουόμο, στην θετική έκβαση του αδιεξόδου που είχε επέλθει το 2009 στην διαδικασία ανοικοδόμησης του ναού του Αγίου Νικολάου που καταστράφηκε κατά την διάρκεια των επιθέσεων της 11ης Σεπτεμβρίου 2001. Μετά την συνάντηση ο Στίβεν Πλέιτ, διευθυντής των οικοδομικών επιχειρήσεων του Κέντρου με τους συνεργάτες του συνόδευσαν τον Αρχιεπίσκοπο Δημήτριο και την ακολουθία του σε μια περιήγηση στον υπό ανοικοδόμηση χώρο του Παγκοσμίου Εμπορικού Κέντρου. Πρώτη στάση στον χώρο που θα γίνει η ανέγερση του Ναού του Αγίου Νικολάου. Αξίζει να σημειωθεί πως ακριβώς από κάτω από το ναό θα βρίσκεται το Κέντρο Ελέγχου Ασφαλείας Οχημάτων. Ο ναός θα κτιστεί σε υπερυψωμένο επίπεδο περίπου 7,5 μέτρων και θα περιστοιχίζεται από ένα μικρό πάρκο, απέναντι ακριβώς από το μνημείο της 11ης Σεπτεμβρίου. Υπολογίζεται πως όταν ολοκληρωθούν τα έργα στην περιοχή, αλλά και ο πύργος ύψους 104 ορόφων, περισσότεροι από 250 χιλιάδες επισκέπτες θα έρχονται ημερησίως στο ψηλότερο κτίριο του δυτικού ημισφαιρίου και στην ευρύτερη περιοχή. Ολοκληρώνοντας την περιήγηση ο κ. Steven Plate ζήτησε από τον Αρχιεπίσκοπο να γράψει ως ανάμνηση της επισκέψεως του μια σκέψη του σε ένα κεντρικό σιδερένιο δοκό του 90ου ορόφου και ο Σεβασμιώτατος έγραψε: «Πρόκειται για ένα θαύμα ανθρώπινης δημιουργικότητας, αγάπης και θάρρους στον αγώνα για την υπερνίκηση επί του μίσους και του σκότους και για την οικοδόμηση αγάπης, ελπίδος και προοπτικής ενός λαμπρού μέλλοντος για την ωραία μας Αμερική, τόπο αγάπης και ευλογίας του Θεού».